પણ પછી વખત જતાં છોકરાઓએ મા-બાપ સામે બળવો કર્યો. જેની જોડે અમારે જિંદગી ખેંચવાની છે, દુ:ખના દહાડા કાઢવાના છે એ પાત્ર તમે શા માટે પસંદ કરો? અમને તો જોવા દો! અમારા દુ:ખની આડે તમે કેમ આવો છો? ફાંસીની સજાના કેદીને તેની અંતિમ ઇચ્છા પૂછવામાં આવે છે એમ અમને જનમટીપના કેદીને તેની પહેલી ઇચ્છા, તો પૂછો?... અને મા-બાપને થયું કે ભલે, તો હવે તારા લાગ્યાં તું જ ભોગવ, જોઇ આવ છોકરી, પછી એમ ના કહેતો કે અમારા કહેવાથી તેં પરાણે હા પાડી છે.